**Bomba ecologică de la Iazu**

**Certificat de urbanism pentru prima fabrică de ars cauciucuri**

Firma Adora TECH a demarat procedurile legale pentru construirea primei instalații de piroliză a cauciucului din Ialomița. Conside­rată de experți drept *«bombă ecologică»*, investiția a fost mascată în «două corturi me­talice» în curtea fostului CAP din Iazu, în imediata vecinătate a caselor. Certificatul de urbanism a fost deja eliberat de către autori­tățile locale din Scânteia, iar acum se așteaptă avizul de la Agenția pentru Protecția Mediului Ialomița. «Este o investiție complexă pentru care e nevoie de autorizație integrată de mediu...» a precizat Laurențiu Ghiauru, directorul Agenției.  
  
**Noi afaceri cu deșeuri**  
Ialomița pare să fi devenit raiul afacerilor cu deșeuri de orice fel. După Vivani Salubritate, care va construi o groapă de deșeuri periculoase de 1 hectar, o firmă locală, Adora TECH, a obținut din partea Primăriei Scânteia un certificat de urbanism pentru construirea unei instalații de piroliză a cauciucului. Altfel spus, o stație de ardere a anvelopelor uzate în vederea obținerii de produse derivate, respectiv aditivi pentru benzină și gaze. Investiția ar urma să fie realizată la Iazu, la 20 de kilometri de Slobozia, în incinta fostului CAP, în imediata vecinătate a caselor din sat. Conform esti­mărilor inițiale, capacitatea de prelucrare a instalației este de 36 de tone, iar materia primă ar urma să fie depozitată în același loc. Alexandru Dascălu, unul dintre reprezentanții firmei, susține că «procesul este sigur și că impactul asupra mediului este minim...». Lo­cuitorii din Iazu sunt însă în­grijorați și se tem că vor ajunge asemeni celor din Ciulnița și Slobozia, afectați direct de acti­vitatea firmei Clean TECH, specializată în producția de hrană pentru animale. «Băiatul ăsta spune că nu e niciun pericol și că nici măcar fum nu iese. Dar dacă ard cauciucuri, tare mi-e teamă că n-o să fie așa. O să vedem!» ne explică un localnic cu casa lipită de gardul fostului CAP.  
  
**Autoritățile bat în retragere**  
Imediat după eliberarea certificatului de urbanism, primarul comunei Scânteia, Georgeta Ilie a bătut în retragere: «I-am elibe­rat certificat de urbanism pentru două corturi metalice... Apoi am aflat că vrea să facă o stație de piroliză! Nici nu știu prea bine ce înseamnă asta... Sigur, toate autoritățile locale vor agenți economici care să investească. Toți vrem industrie locală! Dar locui­torii sunt îngrijorați... Au aflat și au început să mă întrebe. Dacă mă întrebați pe mine, nu sunt de acord! Dar eu nu sunt un specia­list. Ar trebui să se pronunțe cei de la Mediu, să ne explice, să ne consilieze... În schimb, ei ne cer nouă explicații și clarificări...» a declarat ea pentru ziarul nostru. Agenția pentru Protecția Mediului Ialomița analizează la acest mo­ment dosarul de autorizare al instalației de piroliză a cauciucului depus de Adora TECH. Con­form informațiilor oficiale, procedurile sunt în derulare, însă procesul va fi unul de durată: «Este o investiție complexă pentru care e nevoie de autorizație integrată de mediu... Aceasta este opinia mea. Pe cale de conse­cință, putem vorbi de această investiție începând cu anul viitor!» ne-a declarat Laurențiu Ghiauru, directorul Agenției.  
  
**Adora TECH, un pui de Clean TECH** *Surse mai bine informate decât noi susțin că în spatele Adora TECH se ascunde același Shimon Kashti, investitorul israelian care a reușit să construiască la Ciulnița fabrica de hrană pentru câini pe un teren care avea destinație de pășune. Cu sau fără el, investiția de la Iazu rămâne una extrem de controversată. Puținele instalații de piroliză a cauciucului care funcționează în România generează probleme de mediu grave. Și, peste tot unde se încearcă realizarea unor astfel de investiții, locuitorii din zonă protestează și cer autorităților să intervină pentru stoparea acestor demersuri.*

***13 Februarie 2020,***

<http://www.independentonline.ro/2020/02/13/Certificat-de-urbanism-pentru-prima-fabrica-de-ars-cauciucuri-19707>